पाएं अपने शहर की ताज़ा ख़बरें और फ्री ई-पेपरडाउनलोड करें
संक्रमित होने पर घबराने की बजाए हर दिन का टास्क बनाकर कोरोना से लड़ते हुए जंग फतह करने की जरूरत है। रिपोर्ट पॉजिटिव आने पर आखिरकार मैंने भी यही किया। घर में खुद को आइसोलेट किया। फेफड़े में इन्फेक्शन होने पर भी किसी दिन ऑफिस का काम बाधित नहीं होने पाया।
अगले ही दिन घर पर ही दफ्तर लगने लगा। संबंधित अधिकारियों की टीम को कोविड-19 के नियमों के पालन के साथ सामने बैठता। जोन में शामिल रोहतक, झज्जर, पानीपत व सोनीपत का विभागीय लेखा जोखा लेता। यह सिलसिला 14 दिन चला। इस दौरान 62 बिजली घरों में एक भी बार आपूर्ति बाधित नहीं होने दी गई।
साथ ही सीएम की पहल पर झज्जर के झासवां में वंडर सीमेंट के प्लांट के लिए बिजली की अप्रूवल ली। यह सब बताने का मकसद यह समझाना है कि कोरोना को हौव्वा बनने से पहले स्वस्थ होने का हौसला रखिए। समय से डॉक्टर की सलाह पर दवा लें व सावधानियां बरतें, लेकिन चुपचाप कमरे में कैद होकर मन मारके न बैठे। क्योंकि मन की की कमजोरी कोरोना से पहले हरा देगी।
कोरोना संक्रमण की शुरुआत पत्नी मधु से हुई। सितंबर 2020 में सुबह उठते ही एक दिन उन्होंने तेज बुखार व सिर दर्द की शिकायत की। बिना वक्त गंवाए उसी दिन कोरोना टेस्ट कराया। अगले ही रिपोर्ट पॉजिटिव आई तो एकबारगी वे घबरा गईं, लेकिन इस दौर को भी बिल्कुल सामान्य लिया। दवा से भी पहले हालात के मुकाबले के लिए उनको मनोवैज्ञानिक ताकत दी। फिर हर दिन खुद ही उनकी दवा व नाशा-भोजन का प्रबंध करके मैं ऑफिस जाकर अपना काम संभालता।
9 दिन बाद उनकी रिपोर्ट निगेटिव आई। हम राहत की भी सांस नहीं ले पाए थे कि 4 दिन बाद मुझे बुखार हुआ। जांच में रिपोर्ट पॉजिटव आ गई। सबसे पहले अपने संपर्क में रहने वाले सभी साथियों को जानकारी दी। साथ ही अगले ही दिन से कोरोना से बचाव की गाइड लाइन घर पर दफ्तर लगाने के लिए बुलाया भी।
विभागीय कार्य करते हुए हुए ठहाके लगाते रहे। खुद को सकारात्मक रखते हुए कोरोना की लड़ाई में 14 दिन बाद जीत हमारी हुई। हालांकि फेफड़ों का संक्रमण ठीक होने में 1 महीने का समय लगा। यह भी बताना चाहूंगा कि भोजन-पानी संतुलित रखते हुए मैंने वर्ष 2020 में एक दिन की भी ऑफिस की छुट्टी नहीं की। इस तरह से मैंने कोरोना की महामारी को हरा दिया। सभी को यही सदेंश देता चाहता हूं कि हौसला रखें, खुद को व्यस्त रखें। आप जीत जाएंगे। राजेश्वर दाहमे | कोराना वॉरियर
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn